Polisiekolonel buite seuns se winkel doodgeskiet(Foto: SA Polisie) ŉ 58-jarige luitenant-kolonel van die polisie is Vrydagaand doodgeskiet tydens ŉ sakerooftog in Vuwani, Limpopo. Brig. Motlafela Mojapelo, woordvoerder van die polisie, sê lt.kol. Tshitereke Freddie Masuvhelele was deel van die misdaadintelligensiespan. Hy is Vrydagaand omstreeks 19:10 doodgeskiet tydens ŉ sakerooftog by Masuvhelele Enterprise in Vuwani. “Die oorledene se twee seuns was besig om die winkel te sluit toe twee onbekende mans die perseel betree het. Hulle het vuurwapens op die twee mans gerig en kontant en ŉ selfoon gesteel,” het Mojapelo gesê. Masuvhelele was tydens die voorval agter die winkel besig om beeste te voer. “Hy het sy seuns sien weghardloop en in die winkel gaan ondersoek instel. Hy het op ŉ derde verdagte afgekom wat buite wag gehou het. Die verdagte het verskeie skote op hom gevuur.” Die vermeende rowers het daarna in ŉ wit Volkswagen Polo en ŉ wit Toyota Run-X van die toneel gevlug. “Die polisie en paramedici is ontbied en Masuvhelele is met verskeie skietwonde dood aangetref.” Die polisie se ondersoek duur voort.